钦定古今图书集成/明伦汇编/家范典/第015卷 > 春秋四传 > 《莒仆弑逆》
## 钦定古今图书集成/明伦汇编/家范典/第015卷 > 春秋四传 > 《莒仆弑逆》

《春秋》：文公十有八年“冬十月，莒弑其君庶其。”

《左传》：莒纪公生太子仆，又生季佗。爱季佗而黜仆，且
多行无礼于国仆，因国人以弑纪公，以其宝玉来奔，
纳诸宣公。公命与之邑，曰：“今日必授。”季文子使司寇
出诸竟，曰：“今日必达。”公问其故，季文子使太史克对
曰：“先大夫臧文仲，教行父事君之礼，行父奉以周旋，
弗敢失队，曰：‘见有礼于其君者，事之如孝子之养父’”
母也。见无礼于其君者诛之，如鹰鹯之逐鸟雀也。先
君周公制《周礼》曰：“则以观德，德以处事，事以度功，功
以食民。”作誓命曰：“毁则为贼，掩贼为藏，窃贿为盗，盗
器为奸。主藏之名，赖奸之用，为大凶德。有常无赦，在
九刑不忘行父”，还观莒仆，莫可则也。孝敬忠信为吉
德，盗贼藏奸为凶德。夫莒仆则其孝敬，则弑君父矣；
则其忠信，则窃宝玉矣；其人则盗贼也；其器则奸兆
也。保而利之，则主藏也；以训则昏，民无则焉。不度于
善，而皆在于凶德，是以去之。

《公羊传》：“称国以弑何？称国以弑”者，众弑君之辞。

〈大全〉刘氏曰：“《左氏》云‘莒太子仆因国人弑之’”，则子弑其父也。父虽无直，子可弑乎？子弑父可匿其罪乎？其以君无道书，庶几也。　临川吴氏曰：“称国以弑者，一国臣民之众所欲弑也。如《左氏》之言，则是仆以太子弑父也，《春秋》何以书国弑乎？且仆既与国人同弑君，则当自立矣，又何以奔鲁乎？疑‘仆因国人’之下，‘以’字当作‘之’”，谓仆因国人之弑，君惧并及

祸而来奔也